**שילוב הלימוד בספר יהושע עם למידת חוץ**

"כָּל מָקוֹם אֲשֶׁר תִּדְרֹךְ כַּף רַגְלְכֶם בּוֹ לָכֶם נְתַתִּיו" (יהושע א, ג)

בסימן הפסוק העז הזה, המופיע בפתח ספר יהושע, החלטנו ללמוד את ספר הנביא הראשון, אליו יחשפו התלמידים, מתוך תחושה פיזית חיה, כמה שיותר קרובה, של ההתרחשויות המסופרות בו. כאשר הרגליים דורכות בממש – המקום אכן הופך שלנו והחוויה משתרשת בעומק ההוויה. לכן נצא, תוך כדי הלימוד, לשני טיולים בשטח האירועים עצמם, או לפחות במקום בו נוכל להשקיף עליהם מרחוק. חלק מן הלימוד יערך בכתה וחלק ממנו יערך תוך כדי הטיול והשהיה באיזורים המתוארים בין דפי הספר.

רגלינו ידרכו במעבר הירדן, באיזור יריחו ובעמק איילון, וכך, נלווה את אבותינו שהותירו עקבות באותם מקומות עצמם.

את הספר אפשר ללמד בשלושה חלקים עם מרווחים ביניהם ואין חובה ללמד ברצף.

הצעה לחלוקה:

חלק ראשון (פרקים א-ו):

**פרקים א'-ד' - הכניסה לארץ ונס חציית הירדן:**

בפרקים אלה מתוארות ההכנות לכיבוש הארץ. מובאים בהם דברי ה' ליהושע על תפקידו להנהיג את העם, משלוח המרגלים ליריחו, מעבר הירדן והקמת אבני המצבה בגלגל לזכר הנס.
הלימוד יעשה בבית הספר (אפשר בבוקר של יום למידת החוץ)

יציאות מומלצות:

גבעת החצבים – תצפית אל עבר הירדן

חורשת הטיילת/גן אמת המים – משחקי ריגול

הטיילת – תצפית על עיר מוקפת חומה כהכנה ללימוד על יריחו

טיול למעבר הירדן (קאסר אל-יהוד) + תצפית על יריחו: בטיול נראה את מה שלמדנו עד כה בבית הספר **ונלמד בשטח את פרקים ה'-ו'** (ברית המילה, שר צבא ה' עם החרב השלופה ונפילת חומת יריחו).

חלק שני – פרקים ז'-י"ב

**ו'-י"ב - המלחמות על כיבוש הארץ:**

חלק זה נפתח בתיאור הכיבוש של יריחו בדרך נסית, חטאו של עכן, המלחמה על העיר עי, המזבח בהר עיבל, תרמית הגבעונים שרצו לכרות ברית עם ישראל. בשלב זה מתקבצים מלכי כנען, כורתים בריתות זה עם זה ומתכוננים להילחם עם ישראל.
מלכי הדרום ואחריהם מלכי הצפון, מנסים להילחם בישראל ולמנוע את הכיבוש. בני ישראל כובשים את מרכז הארץ ואת צפונה. בסיום חלק זה מופיעה רשימת שלושים ואחד המלכים שיהושע כבש את ארצם.

ז'-ח' - מעל וחרם עכן, העי (לימוד בבית הספר)

ט'-י"ב - טיול לאיזור פארק איילון - לימוד בשטח של פרקים ט'-י"ב (הגבעונים, שמש בגבעון דום והמלחמות)

אפשר לשלב גם חלק מהלימוד באופן עצמאי בבית, בחברותות, בבית הספר...

חלק שלישי – פרקים י"ג-כ"א

**חלוקת הארץ לשבטי ישראל:**

בחלק זה תיאורים גיאוגרפיים רבים על חלוקת הארץ ועל הערים מוקפות החומה. דגש מיוחד יש על פירוט גבולות הארץ. פירוט זה בא להראות כי התקיימו כל ההבטחות שה' הבטיח לבני ישראל.

הכנת פרוייקט:

 "אטלס נחלות"  או "דגם חלוקת הארץ לנחלות"

כל קבוצה עובדת על נחלה אחת. לומדת את המאפיינים הפיסיים שלה, תנאי המסחר והכלכלה שבה, החי והצומח האופיינים לה ועוד..

**פרקים כ-כ"ב - ערים מיוחדות ושיבת החלוץ:**

קביעת ערי המקלט בעבר הירדן המערבי, רשימת ערי שבט לוי, שיבת שניים וחצי השבטים לעבר הירדן המזרחי ופרשת המזבח.

חלק רביעי - סיום לימוד ספר יהושע - פרקים כ"ג-כ"ד.

|  |
| --- |
| **צוואת יהושע:**דברי יהושע לעם לפני מותו והברית שכרת עם העם בשכם. יהושע מכנס את זקני ישראל להזהירם על המשך כיבוש הארץ. |

אפשר להיפגש עם עו"ד לענייני צוואות.